Diari Oficial de la Generalitat Valenciana


Sumari del DOGV 4952, del 23-02-2005 (2005/1851)

RESOLUCIÓ de 9 de febrer de 2005, del director general d'Ensenyament per la qual es dicten instruccions per a l'aplicació de la Llei Orgànica 4/2000, d'11 de gener, i del Reial Decret 2.393/2004, de 30 de desembre, sobre drets i llibertats dels estrangers a Espanya i la seua integració social en el sistema educatiu.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/2005/02/09/(1)/dof/vci/html**

### Dades del document

Número de DOGV
:   4952

Data del DOGV
:   23-02-2005

Secció del DOGV
:   I. DISPOSICIONS GENERALS

Número del document
:   2005/1851


Data del document
:   09-02-2005

Organisme emissor
:   Conselleria de Cultura, Educació i Esport

Tipus de document
:   Resolució

Anàlisi jurídica

 Descriptors 

:   * legislació escolar
    * accés a l'educació
    * legislació
    * migrant
    * dret a l'educació

RESOLUCIÓ de 9 de febrer de 2005, del director general d'Ensenyament per la qual es dicten instruccions per a l'aplicació de la Llei Orgànica 4/2000, d'11 de gener, i del Reial Decret 2.393/2004, de 30 de desembre, sobre drets i llibertats dels estrangers a Espanya i la seua integració social en el sistema educatiu. [2005/X1851]
  
L'article 9 de la Llei Orgànica 4/2000, d'11 de gener (BOE de 24.01.01) en el seu apartat 3 establix que els estrangers residents majors o menors de 18 anys tenen dret a l'educació de naturalesa no obligatòria així com a l'obtenció de titulacions i l'accés al sistema públic de beques i ajudes.
  
La disposició addicional catorzena del Reial Decret 2.393/2004, de 30 de desembre (BOE de 7.01.2005), pel qual s'aprova el Reglament de la Llei Orgànica 4/2000, d'11 de gener, sobre drets i llibertats dels estrangers a Espanya i la seua integració social, establix que, sense perjuí del que disposa l'article 9.3 de la Llei Orgànica, les administracions educatives podran facilitar l'accés dels estrangers menors d'edat als nivells d'ensenyança postobligatòria no universitaris en determinades condicions, així com a l'obtenció de la titulació acadèmica corresponent.
  
En conseqüència, en ús de les competències que m'atribuïx el Decret 183/2004, d'1 d'octubre, del Consell de la Generalitat, pel qual s'aprova el Reglament Orgànic i Funcional de la Conselleria de Cultura, Educació i Esport, resolc:
  
Primer.
  
Els centres docents de la Comunitat Valenciana en aplicació de la normativa vigent actuaran del mode següent:
  
1. Tots els estrangers menors de 18 anys que desitgen incorporar-se a l'Educació Infantil, l'Educació Primària o l'Educació Secundària Obligatòria, podran fer-ho, segons la seua edat o nivell acadèmic de conformitat amb el que preveu l'Orde del Ministeri d'Educació, Cultura i Esport, de 16 de desembre (BOE de 28.12.2002) i la Resolució de 26 de febrer de 2003, de la Direcció General d'Ensenyança (DOGV de 03.03.03), que aplica a la Comunitat Valenciana la mencionada Orde sobre homologació i revalidació de títols i estudis estrangers d'educació no universitària.
  
Una vegada finalitzats els estudis corresponents a l'ensenyança bàsica, el centre proposarà l'expedició del títol de Graduat en Educació Secundària.
  
2. L'alumnat estranger menor de 18 anys podrà incorporar-se a les ensenyances postobligatòries no universitàries sempre que:
  
a) Dispose d'algun dels documents acreditatius que s'enumeren:
  
- Targeta d'Identitat d'estranger, expedida per la comissaria de policia o oficina d'estrangers,
  
- Certificat d'Empadronament en un municipi,
  
- Visat d'estudis previst en l'article 85 del Reglament aprovat pel Reial Decret 2.393/2004, en el cas que la durada dels estudis siga superior a sis mesos, la Targeta d'Estudiant Estranger, i
  
b) Complisca els requisits acadèmics i d'escolarització següents:
  
- Condicions generals d'accés a les corresponents ensenyances,
  
- Revalidació de títols o estudis anteriors, i
  
- Existència de lloc escolar en el centre educatiu.
  
Una vegada finalitzats els estudis en què s'haja matriculat i superades totes les matèries o mòduls. El centre on haja finalitzat els seus estudis proposarà l'expedició de la titulació acadèmica corresponent, previ pagament de la taxa acadèmica.
  
3. L'alumnat estranger major de 18 anys podrà incorporar-se a les ensenyances postobligatòries no universitàries sempre que:
  
a) Dispose dels documents acreditatius que s'enumeren:
  
- Targeta d'Identitat d'estranger, expedida per la comissaria de policia o oficina d'estrangers,
  
- Visat d'estudis previst en l'article 85 del Reglament aprovat pel Reial Decret 2.393/2004, i en el cas que la duració dels estudis siga superior a sis mesos, la Targeta d'Estudiant Estranger, i
  
b) Complisca els requisits acadèmics i d'escolarització següents:
  
- Condicions generals d'accés a les corresponents ensenyances,
  
- Revalidació de títols o estudis anteriors i
  
- Existència de lloc escolar en el centre educatiu.
  
Una vegada finalitzats els estudis en què s'haja matriculat, i superades totes les matèries o mòduls, el centre on haja finalitzat els seus estudis proposarà l'expedició de la titulació acadèmica corresponent, previ pagament de la taxa acadèmica.
  
Segon
  
En totes les situacions anteriors, si l'interessat en el moment d'efectuar la matricula no aporta els documents necessaris, la matriculació es realitzarà condicionada a la seua presentació abans de la finalització del curs en què es matricule.
  
Tercer
  
A les situacions produïdes amb anterioritat al 8 de febrer de 2005 i no resoltes, s'aplicaran els efectes de la present resolució considerant l'edat de l'alumne o alumna en el moment de produir-se la dita situació. Per a això l'alumne o alumna aportarà la documentació ara establida.
  
DISPOSICIÓ FINAL
  
La present resolució entrarà en vigor l'endemà de la publicació en el Diari Oficial de la Generalitat Valenciana. No obstant això, els seus efectes acadèmics s'aplicaran a partir del 8 de febrer de 2005, data en què entra en vigor el Reial Decret 2.393/2004.


Còpia Permalink ELI